
Návrh uznesenia

Mestské zastupiteľstvo mesta Trnava po prerokovaní:

1. schvaľuje
využitie športového areálu „Strelnica – Štrky“, a to nehnuteľností nachádzajúcich sa v katastrálnom území Trnava, obec Trnava, okres Trnava, zapísaných na liste vlastníctva č. 5000 v rozsahu - Oblastná strelnica Štrky: parc. č. 10583/20, 10583/22, 10583/23, 10583/30, 10583/36, 10583/37, 10583/38, 10583/43, 10583/49 – Dostavba strelnice Štrky: parc. č. 10583/25, 10583/31, 10583/32, 10583/33, 10583,40, 10583/41, 10583/45, 10583/46, 10583/47, 10583/48 – Pozemky: parc. č. 10583/10, 10583/11, 10583/19, 10583/21, 10583/24, 10583/26, 10583/34, 10583/35, 10583/39, 10583/42
na účely viacúčelového užívania uvedeného športového areálu organizovaného Mestom Trnava a správcom majetku mesta:

· ako športového centra a cvičiska príslušníkov Mestskej polície, prípadne príslušníkov Polície SR resp. zložiek Ministerstva vnútra

· ako športového centra členov organizovaných združení (Slovenský strelecký zväz a iné) pre svoju tréningovú a športovú činnosť

· ako športového centra a cvičiska pre neorganizované strelecké športy

2. súhlasí
s ukončením zmluvy o výpožičke a využívaní areálu Strelnica – Štrky uzatvorenej medzi Mestom Trnava v zastúpení správcom majetku mesta ako požičiavateľom a Slovenským streleckým zväzom (IČO: 00603341) ako vypožičiavateľom formou výpovede v zmysle čl. VIII ods. 1 písm. b) zmluvy tak, aby športový areál nebol užívaný výhradne jedným užívateľom, ale aby bol užívaný za účelom, o ktorom rozhodlo mestské zastupiteľstvo vo výrokovej časti č. 1 tohto uznesenia

3. ukladá

Mestskému úradu v Trnave a Mestským službám mesta Trnava, p.o.
a) zabezpečiť výkon uznesenia a uskutočniť úkony v zmysle jeho výrokovej časti

b) predložiť na rokovanie MZ návrh podmienok zmluvného vzťahu s partnermi mesta pri spoločnom užívaní športového areálu a organizácie jeho prevádzky v zmysle tohto uznesenia
T: 09/2025

Dôvodová správa

Na základe uznesenia č. 728/2000 bola uzatvorená Zmluva o výpožičke a využívaní areálu Strelnica-Štrky, Trnava medzi Mestom Trnava v zastúpení správcom majetku mesta ako požičiavateľom a Slovesným streleckým zväzom ako vypožičiavateľom.
Uvedená zmluva bola uzatvorená na dobu neurčitú, jej ukončenie bolo viazané na presne vymedzené výpovedné dôvody, a to bez možnosti vypovedania zmluvy bez udania dôvodu v prípade rozhodnutia vlastníka-prenajímateľa.
Všeobecne možno konštatovať, že uzatváranie zmlúv na dobu neurčitú s obmedzením možnosti výpovede na výnimočné okolnosti alebo dokonca s vylúčením možnosti výpovede je vnímané z pohľadu právnej praxe ako problematické, v súčasnej dobe dokonca odporujúce platnej právnej úprave.
V zmysle § 582a Občianskeho zákonníka platí, že ustanovenia zmluvy podľa § 47a dojednanej na dobu neurčitú, ktorej predmetom je záväzok na nepretržitú alebo opakovanú činnosť, alebo záväzok zdržať sa určitej činnosti alebo strpieť určitú činnosť, ktoré vylučujú možnosť vypovedať zmluvu, sú neplatné.
Podľa čl. VIII ods. 1 písm. b) Zmluvy o výpožičke a využívaní areálu Strelnica – Štrky je možné ukončiť zmluvu, ak bolo rozhodnuté o zmene využitia športového areálu.
Nakoľko mestská polícia, zložky policajného zboru, organizovaní profesionálni, ako aj amatérski športovci prejavili záujem o spoločné využívanie športového areálu, má mesto záujem organizovať jeho užívanie za účelom športoviska a súčasne cvičiska pre rôzne cieľové skupiny užívateľov, vrátane potrieb mestskej polície ako poriadkového útvaru mesta.

